Papersnake/gushiwen huggingface dataset:
送夏殿直
文同（宋代）

霜树东门晓，清寒满客衣。
一樽从此别，百两岁时归。
漆水鱼初荐，梁园雪正飞。
高堂今远郡，须念报春晖。
灵芝寺别祖席诸友
柴望（宋代）

落日寒城暮雨余，满斟离酒意何如。
见妻还指张仪舌，痛国谁怜贾谊书。
羸马病僮旋僱倩，寺禽山獠亦欷嘘。
长安可是深居处，更向深山深处居。
与客夜饮蜡烛有花客请赋之
陈鉴之（宋代）

圆蒲促坐话情真，蜡炬能花似有神。
毕竟蜂须膏馥在，酒边依旧十分春。
风人诗四首 其二
陆龟蒙（唐代）

破檗供朝爨，须怜是苦辛。晓天窥落宿，谁识独醒人。
病酒戏作
陆游（宋代）

新秋风月佳，数夕破酒戒。
饮少辄醉眠，衰早颇自怪。
高舂未离枕，眩转疑屋坏。
家人具鸡豚，熟视不能嘬。
尚无千里蒪，敢觅镜湖蟹。
一杯苦藬齑，价直裟婆界。
句 其三
许彦国（宋代）

北方野客不惯见，明月满衣犹倚栏。
朱明洞见梅花
黎民表（明代）

南园多嘉树，繁花旧有村。天应留绝艳，仙为返香魂。

雪后深缘壑，风前半掩门。一枝难折寄，惆怅到黄昏。
思九江旧居三首
李中（五代）

结茅曾在碧江隈，多病贫身养拙来。雨歇汀洲垂钓去，

月当门巷访僧回。静临窗下开琴匣，闷向床头泼酒醅。

游宦等闲千里隔，空馀魂梦到渔台。

门前烟水似潇湘，放旷优游兴味长。虚阁静眠听远浪，

扁舟闲上泛残阳。鹤翘碧藓庭除冷，竹引清风枕簟凉。

犬吠疏篱明月上，邻翁携酒到茅堂。

无机终日狎沙鸥，得意高吟景且幽。槛底江流偏称月，

檐前山朵最宜秋。遥村处处吹横笛，曲岸家家系小舟。

别后再游心未遂，设屏惟画白蘋洲。
逍遥咏 其十三
赵炅（宋代）

逍遥闲物外，大道体柔刚。山河穷不尽，人心自短长。

尘泥常暧昧，日月莹辉光。出没机关内，调持迥有方。
送僧
释重顯（宋代）

祖域高亲日未央，家林归去意何长。
旧交不识初相见，曾振沧溟夺夜光。
题许山人居
宋无（元代）

葺茅栖碧巘，梯路上云危。树影池摇曲，泉声石碍迟。

鸟衔丸罢药，猿拾著残棋。见说仙家伴，时来觅紫芝。
西园仙居亭对雪命酒作白雪嗺 其三
耶律铸（宋代）

谁长更得非中圣，自爱惟知是上尊。只许飞琼歌白雪，缓歌催捲玉昆崙。
送空公往金州
贾岛（唐代）

七百里山水，手中楖栗粗。松生师坐石，潭涤祖传盂。

长拟老岳峤，又闻思海湖。惠能同俗姓，不是岭南卢。
寄纯甫
王安石（宋代）

塞上无花草，飘风急我归。
梢林听涧落，卷土看云飞。
想子当红蕊，思家上翠微。
江寒亦未已，好好著春衣。
赠道人王生一首
刘一止（宋代）

夜来清商入梧桐，策策不已鸣霜风。故烟一碧万烟树，惨淡已有伤秋容。

嗟哉造物本何意，安得永赖长养功。我独冷眼阅荣悴，心与日出清霜融。

子奚不来助我喜，瓮头春风生曲米。人间有酒谁不醉，知其天者我与子。

我身虽无双羽翰，欲将梦到三神山。借尔八尺龙须席，蘧然一觉俱飞还。
咏柳
文同（宋代）

风外挂帘夸软甚，雨中盘砌奈长何。
一般草木缘何事，听唱骊驹尔最多。
古梅
佚名（唐代）

火虐风饕水渍根，霜皴雪皱古苔痕。

东风未肯随寒暑，又蘖清香与返魂。
雨中过祁门十里不能进宿旅次
晁公溯（宋代）

今日祁门县，冲泥怯远行。含风云叶细，间雨雪花轻。

溪晚白鸥下，草寒黄犊鸣。吾今更何往，漂泊愧平生。
初至桂州二首 其二
吕本中（宋代）

胡沙久冲突，贼马亦驰骛。我行不得息，终岁在道路。

敢言更多事，尚恐与时忤。低头访殊俗，何处可放步。

江流下沧海，日惨蛟鳄怒。出门寻故人，风雨已断渡。
遣兴二首 其二
唐庚（宋代）

酒经自得非多学，诗律伤严近寡恩。田里歌呼无籍在，朝廷议论有司存。
杂兴 其二
常纪（清代）

展眺衡门十里遥，沙堤行水到村桥。平芜绿尽青山尾，远寺红藏碧树腰。

三径旧栽处士菊，一株新得美人蕉。习劳不择閒花草，抱瓮沿篱取次浇。
斋前梅开
陈文蔚（宋代）

每岁冲寒出探梅，如今花向屋檐开。
玉颜相见无朝晚，绕树须拚日百回。
自君之出矣
陈叔达（唐代）

自君之出矣，红颜转憔悴。
思君如明烛，煎心且衔泪。
自君之出矣，明镜罢红妆。
思君如夜烛，煎泪几千行。
题虢州三堂赠吴郎中（一作题虢州吴郎中三堂）
贾岛（唐代）

无穷草树昔谁栽，新起临湖白石台。半岸泥沙孤鹤立，

三堂风雨四门开。荷翻团露惊秋近，柳转斜阳过水来。

昨夜北楼堪朗咏，虢城初锁月裴回。
新春二首
刘克庄（宋代）

闻禽啄木心犹喜，跃马追花事已非。
今与东皇盟歃了，留春死不放春归。
六日云重有雪意独酌
陆游（宋代）

遍游薮泽一渔舠，尽历风霜只縕袍。
天为念贫偏与健，人因见嬾误称高。
地连海澨涛声近，云冒山椒雪意豪。
偶得名樽当痛饮，凉州那得直蒲萄。
访涌泉吴文叟隐居
苏简（宋代）

水绕庭除屋近山，居人六月自清寒。
平时不起轩裳念，此去真输岩穴安。
书富五车成活计，樽开千日慰艰难。
径谋百亩从君隐，凭藉林泉寄一箪。
念奴娇·戏为九龙与九烟问答词，时黄九烟有九峰舆十峰相谑词见赠
钱肃润（明代）

吾侪龙种，任峰头个个，腾云兴雾。顷刻飞烟成九点，好似星罗棋布。

公亦犹人，安能多口，喷出烟无数。摅词掞藻，恐徒然拾馀唾。

公乃大笑而言，神龙无首，岂若君浮露？五岳层层方寸起，笔底千山奔赴。

为雨为云，霎时骤至，惹得天公怒。九峰众服，从今愿结心素。
积雨小霁，暮立卷书亭前二首
杨万里（宋代）

报晴底用暮寒为，薄薄春衫横见欺。
似有如无风细甚，柳丝无赖恰先知。
颂古
释道颜（宋代）

年来万事总成魔，老去闲添白发多。
道泰不传天子令，时清休唱太平歌。
点绛唇 寒夜感怀
谈印梅（清代）

寂寞深闺，当窗月色凉如水。夜阑无睡。湿透重重泪。

辗转匡床，只有兰釭对。闲庭内。虫鸣鹤唳。搅得心儿碎。
咏雪三首效西昆体 其三 三嘲雪
邓云霄（明代）

轻薄霏霏远趁人，敢同青帝斗芳春。王恭鹤氅虽鸣玉，郑綮溪芳已作尘。

似絮岂曾窥柳眼，输香空自笑花神。漫誇九陌铺银界，何事袁安彻底贫。
知赵鼎臣赠吕令二首 其二
周行己（宋代）

坐衙官似坐禅僧，万物风行自饮冰。纵解他心无所得，不知何处计才能。
寄孙元忠 其十九
孔平仲（宋代）

高栋层轩已自凉，青枫叶赤天雨霜。自公多暇迎参伍，行酒赋诗殊未央。

共指西日不相贷，万事尽付形骸外。自笑狂夫老更狂，诗酒尚堪驱使在。
碧玉轩
郑丙（宋代）

长安回首远如天，解榻只园百病痊。
身世本来如寄尔，佛僧同住更悠然。
筼筜千个不受暑，岩桂一枝或自妍。
长与高人伴幽独，粥鱼斋鼓度流年。
樗轩
释妙声（明代）

彼樗实散木，三年踰十寻。形质虽偃蹇，柯叶自萧森。

物生各有适，小大在所任。敢期当世用，聊致东溪阴。

清风树下至，和我邱中琴。群鸟亦萃止，怀人遗好音。

各遂天地性，庶当君子心。培根在封植，种德务华深。

逍遥乐其下，永愿辞朝簪。
闻雁杂咏 其九 山间闻雁
成鹫（清代）

渺矣冥鸿迹，逢山得自如。片云随去住，孤鹤互相于。

出谷为求友，闻声独起予。凭君寄消息，白首老樵渔。
题竹轩 其二
张九成（宋代）

听说竹轩趣，清幽尽此房。春禽一声杳，夏簟五更凉。

落雪鸣寒玉，啼螀泣古簧。因君诗意到，欲罢不能忘。
游洞霄
李时英（宋代）

撇开尘鞅作清游，路转溪回景物幽。
楼阁插天藏九锁，林崖飞瀑看双流。
声锵玉佩三更月，冷浸冰壶一段秋。
从此濯缨趋□□，□□□□□□□。
戊戌十月二十八日，携徐生世礼、夏生仲、王生奉、黄生耕、黄生牧、刘生誉
湛若水（明代）

鸡鸣出夹冈，过午入上方。出入寰阓内，如虱处裈裆。

词客悲摇寰，俗子爱春芳。达人玩生意，寂士空坐忘。

我则异于是，大观与时行。携我八九子，冉冉惜流光。

不因驾言出，焉知草木黄。王谢俱尘土，●上亦荒凉。

进修贵及时，游衍与出王。
送曾医士
李学一（明代）

方外逢高士，人前且说医。活人心素切，治病效尤奇。

神术传何自，芳名冠一时。明将烹炼去，幸示复来期。
出山吟
黄损（五代）

来书初出白云扃，乍蹑秋风马走轻。远近留连分岳色，

别离呜咽乱泉声。休将巢许争喧杂，自共伊皋论太平。

昨夜细看云色里，进贤星座甚分明。
再次韵马主簿二首
陈造（宋代）

冥搜成癖漫勤斯，缅想骚人正坐驰。
点化今逢万金剂，神奇蒸出九华芝。
三吴才隽应焚砚，万里风烟尽入诗。
盍与元刘论伯仲，未容郊岛更矜持。
鬓边华
奕绘（清代）

晚风微雨过了。见六出、簪轻玉小。小名儿、编上新词，只愁是、前人未道。

试将清夜迎来，伴薛姊、深宫窈窕。便何让、桃叶桃根，对银烛、庞儿越俏。
别群从
沈与求（宋代）

十年劳远梦，今日又征鞍。雨入花梢困，风生麦浪寒。

飘零逢酒怯，老大别家难。去矣功名事，终须把镜看。
侧犯 大石
周邦彦（宋代）

暮霞霁雨，小莲出水红妆靓。风定。看步袜江妃照明镜。

飞萤度暗草，秉烛游花径。人静。携艳质、追凉就槐影。

金环皓腕，雪藕清泉莹。谁念省。满身香、犹是旧荀令。

见说胡姬，酒垆寂静。烟锁漠漠，藻池苔井。
偈颂七十一首
释了惠（宋代）

举步生荆棘，翻身堕嶮崖。
一毫不动著，当处自沉埋。
吴塘晚泊
游君传（宋代）

西风吹客鬓，孤坐欲销魂。野棹他乡客，酒旗何处村。

稻随秋雨熟，水带晚潮浑。寂寞吴塘路，尘沙望眼昏。
题天衣长老孚竹潭所藏长江万里图
谢肃（明代）

万里大江谁所凿，岷山直下海门通。乾坤元气长嘘吸，日夜沧波自混融。

巫峡雨沾神女佩，洞庭云接舜妃宫。扁舟忆向匡庐过，月出猿啼访远公。
江滨晚步
沈蓉芬（清代）

渡头滟滟落潮痕，泛尽萍根复蓼根。海燕低迷半江雨，归鸿嘹蓼独家村。

求鱼看下澄潭网，乞火频敲隔院门。料得天涯摇落处，欲将幽怨寄王孙。
觉林八景 其一 晓钟唤渡
金科豫（清代）

晓月没云霄，疏钟传水曲。隔岸唤舟人，立久明朝旭。

一叶入中流，棹破江烟绿。
浮萍寄水行
释文珦（宋代）

浮萍寄诸水，漂流本无要。
倚水以为命，然后生意蕃。
女子方在室，怙恃父母恩。
及其既结发，托身向他门。
室家以礼合，偕老古所敦。
毕力闺中事，未尝惮其烦。
夙兴崦夜寐，龟勉无后言。
德音罔违越，生育皆充全。
夫壻轻薄儿，翻覆何无端。
青天起云雷，无风作涛澜。
中情一朝异，弃旧淫新婚。
宴尔如兄弟，视我同雠怨。
非唯不见答，暴怒难具论。
妃耦道遂丧，安能久自存。
只怜妾薄命。仰天每长叹。
愿还念昔者，无为卒相谖。
题高丽字迹
牟巘五（宋代）

片纸殷勤赠跋篇，来从箕子旧朝鲜。
六经原不经秦火，好为刊传惠后贤。
画眉郎·雪絮雕章
贺铸（宋代）

雪絮雕章，梅粉华妆。小芒台、榧机罗缃素，古铜蟾砚滴。金雕琴机，玉燕钗梁。五马徘徊长路，漫非意，凤求凰。认兰情、自有怜才处，似题桥贵客，栽花潘令，真画眉郎。
青玉案 戊戌元元宵客京师赋
张野（元代）

千门夜色霏香雾。又春满、朝天路。回首旧游谁与语。金波影里，路晶帘下，总是关心处。征衫着破愁成缕。留滞京尘甚时去。旅馆萧条情最苦。灯无人点，酒无人举。睡也无人觑。
还自天井
窦光鼐（清代）

日下扶云峰，山晚叶半赤。返照翻过鸟，暝色随归客。

径滑容侧足，线缕缘山脊。诘曲已数盘，直下犹千尺。

凉风吹我裳，萧萧愁向夕。野雉雊深草，不知防弹射。

仆夫勿卤莽，行路有倾仄。揽策出谷口，山衔月已白。
太平州
赵竹屋（宋代）

拍栏一笑大江横，号太平州亦浪名。
春水秋涛流不尽，半年农事半年兵。
北归见摄徐闻邑大夫乃旧同官邵雩都之子予诗
曾丰（宋代）

赣邑交游十大夫，忘情诗酒邵雩都。
籋云矫矫新龙友，栖竹雩雩旧凤雏。
燕马北归休晚念，海鹏南运壮初图。
云来后好今分付，车笠重盟幸勿渝。
劝忠祠落成在铜岭
熊德（明代）

禅林近有劝忠堂，路入铜冈草木香。山色未能忘义气，水声犹似颂勤王。

千金谁种祇园树，三径新成烈士场。从此东官添胜迹，山灵今始发幽光。
菩萨蛮·湿云不渡溪桥冷
朱淑真（宋代）

湿云不渡溪桥冷，娥寒初破东风影。
溪下水声长，一枝和月香。
人怜花似旧，花不知人瘦。
独自倚阑干，夜深花正寒。
王录事许修草堂赀不到，聊小诘
杜甫（唐代）

为嗔王录事，不寄草堂赀。昨属愁春雨，能忘欲漏时。
摸鱼子 读元遗山芳华怨乐府漫题
周之琦（清代）

黯消魂、故宫遗事，金源旧恨重数。鹍鸡弦上芳名认，一片冷云吹雨。

都尉府。忆阿海、香闺近接东华路。承恩未许。但褪粉妆残，迎秋扇薄，还送燕归去。

娃儿曲，枉了巫峰朝暮。银红休按花谱。花开花落天难问，莫为绿鬟深诉。

君记取。只几日、青城寂寞春无主。人间最苦。算杜宇声声，摩诃院里，才是断肠处。
江上送从兄群玉校书东游
李频（唐代）

逍遥蓬阁吏，才子复诗流。坟籍因穷览，江湖却纵游。

眠波听戍鼓，饭浦约鱼舟。处处迎高密，先应扫郡楼。
送张无梦归天台
陈既济（宋代）

暂到京城住，辞尧返旧庐。
身耽泉石乐，心向利名疏。
鹤静来华表，云间出太虚。
钱塘应过日，秋水满红蕖。
对雪二首 其二
顾璘（明代）

孤城日落云垂幕，大地阳回雪舞花。采石江涛冰磈礧，蓬莱宫树玉横斜。

清光恍彻三千界，朔气平侵十万家。半夜兔园宾客醉，拥炉挥翰气成霞。
除夜
方岳（宋代）

年华三百六十日，尘劳八万四千门。
高眠茅屋人亦老，相对梅花灯欲昏。
静中颇窥造物意，极处是为天地根。
生菜春盘一杯酒，明朝花柳又村村。
夜过瑞香庵作
刘克庄（宋代）

夜深扪绝顶，童子旋开扉。
问客来何暮，云僧去未归。
山空闻瀑泻，林黑见萤飞。
此境惟予爱，他人到想稀。
冒雨同竹坡遍探摄山诸胜 其三
张海珊（清代）

山虚灭众闻，一磬戛空翠。数转般若台，知是散花地。

老松作龙飞，一一鳞甲弃。遗形犹攫拿，商猋落清吹。

无著野云姿，不尽溪水意。活脱此心妙，以受烟霞媚。
次韵徐漕案部至庐陵见访
王庭圭（宋代）

节拥朱轮下九霄，因从物外访英豪。江南正自贤徐稚，天子先应问伏滔。

试看翰林批凤尾，何如大尉饮羊羔。诸公拔剑论功业，当念萧侯转粟劳。
投简成华两县诸子
杜甫（唐代）

赤县官曹拥才杰，软裘快马当冰雪。
长安苦寒谁独悲？杜陵野老骨欲折。
南山豆苗早荒秽，青门瓜地新冻裂。
乡里儿童项领成，朝廷故旧礼数绝。
自然弃掷与时异，况乃疏顽临事拙。
饥卧动即向一旬，敝裘何啻联百结。
君不见空墙日色晚，此老无声泪垂血！
岘山浮碧亭呈黄湖州子和
顾璘（明代）

平湖短棹镜中来，翠岫红亭罨画开。雾树散分洲渚断，云峰横画海天回。

登高共续黄花节，藉草仍探白石杯。传道使君多暇日，每携宾从恣徘徊。
春日田园杂兴
释了慧（宋代）

平畴水绕径微分，水圃云深景不繁。
此处农桑虽是僻，多情莺燕不嫌村。
倦眠芳草闲黄犊，静对幽花倒绿樽。
见说刀旆方四出，欲更名姓掩衡门。
南省帘外唱和五首 其二
许及之（宋代）

寒似西来不立宗，酒兵屡敌故难功。诗成染笔能忙事，勘罢糊名也自公。

细雨烧灯惊节过，清尊华发与君同。故园花讯新来少，欲问平安无过鸿。
书湘阴驿壁
廖行之（宋代）

舍舟湖头烟水昏，假榻邮传犹柴门。
可能濁酒浇客吻，莫厌明月撩诗魂。
野色
林东屿（宋代）

苍茫一片谁能画，不着云烟态自殊。
漠漠平田新雨后，悠悠芳草夕阳馀。
水光低映浓如染，天影遥连淡欲无。
可恨风尘栖易混，石桥人断竹萧疏。
梅花喜神谱 其一 大开一十四枝
宋伯仁（宋代）

五采会章服，汝明以垂教。虎蜼宗庙器，于以象其孝。
和吴正仲观李廷珪墨
庄绰（宋代）

赖召陈玄典籍传，肯教边腹擅便便。
竟夸削木真余事，却笑磨人得永年。
三友不居毛颖后，五车仍在褚生前。
祗愁公子从医说，火煅生分不直钱。
送盛凤冈太史册封蜀藩
于慎行（明代）

宝玉亲颁示展亲，还因谕蜀论过秦。云凝阁道青天险，家近关过紫气真。

玉节遥分三署色，金羁行耀五陵春。悬知万里桥边路，共指轩车问使臣。
题竹
韩淲（宋代）

有酒不妨醉倚，有诗不妨自题。声以清风何远，影于残月都迷。
西征闻捷三首 其三
戴梓（清代）

昨宵驰报到留都，报说乌斯入版图。沙塞马肥秋苜蓿，火山人饮夜醍醐。

风清瓯脱闻鸣鹿，日射边亭见画乌。从此恩膏敷绝漠，九天九地一人扶。
夜宿延平水东二首
陈藻（宋代）

浮桥暂拆阻狂澜，懒问津船趁往还。
双剑庙前酤酒吃，水西灯火水东看。
孟子·性善
陈普（宋代）

异论纵横害已深，一言性善发天心。
民彝物则依然定，多少纲常起兽禽。
哭元卿
刘崧（元代）

南郡连烽火，连皋掩素扉。犹闻避地去，不见渡江归。

家废藏书散，山深吊客稀。同庚几人在，空遣泪沾衣。
郑汝则七十
陈藻（宋代）

少壮同时事网山，几人别后鬓能斑。
古稀惭愧今余四，君已平头一醉欢。
琉球竹枝词 其五
林麟焻（清代）

射猎山头望海云，割鲜挏酒醉斜曛。纸钱挂道松楸老，知是欢斯部落坟。
次韵梁应房园居四首 其三
黄佐（明代）

水上谁家月，山中几度薇。坐怜秋色半，吟待莫禽归。

风定松声合，云深竹径微。相过吾所愿，疲病兴如飞。
梅花引（次韵E059·房赋落梅）
周密（宋代）

瑶妃鸾影逗仙云。玉成痕。麝成尘。露冷鲛房，清泪霰珠零。步绕罗浮归路远，楚江晚，赋宫斜，招断魂。

酒醒。梦醒。惹新恨。褪素妆，愁涴粉。翠禽夜冷。舞香恼、何逊多情。委佩残钿，空想坠楼人。欲挽湘裙无处觅，倩谁为，寄江南，万里春。
明道
释道颜（宋代）

心如墙壁眼如眉，月饵烟蓑下钓矶。
湛湛寒光凝一片，波澜不犯取鱼归。
丞相大资叶公挽词
喻良能（宋代）

德望堂堂重，威名凛凛寒。
三年衮衣粲，四海寸心丹。
绿野悲裴度，苍生忆谢安。
白头宾客在，惭痛泪阑干。
枯木发春华
邱云霄（明代）

枯木发春华，言念去日驰。百年一何促，决别无重期。

所以君子心，依依重暌离。零雨不到天，飘花不上枝。

物感怀有生，沉抱空自知。
正月连雨
方回（元代）

新年未有一诗新，转觉羁怀感慨频。
人日直连元日雨，梅花合让杏花春。
避愁愁不舍孤影，怕冷冷偏旨老身。
几夜五更了无寐，床头黠鼠亦欺人。
江山胜览歌题张宗苍仿黄公望长卷
弘历（清代）

见豹一斑，雾变可以识全皮。尝肉一脔，镬中之味知无遗。

金山肉春俯汗漫，尔乃西溯蒙泛东竟扶桑枝，指点长江源委应于兹。

我非山人无事者，羡彼豪游万里揽胜，辄复命笔写。

十年之久始成图，五日一石非虚也。相投意气谁知音，吴门高士倪云林。

作诗酬倡识岁月，早必妙迹贻来今。今时宗苍亦老手，展图示之咨尔能临否。

其工可能神不能，此语还应出诸此人口。经营惨淡阅月馀，我谓神来宗苍犹请迟斯须。

粗皴疏点不数笔，现前真迹水乳如，乃知三鬣信有诸。

忽睹浮玉朱栏扶，何须缕辨夔峡及芜湖。
促织
苏轼（宋代）

月丛号耿耿，露叶泣漙漙。
夜长不自暖，那忧公子寒。
燕京即事 其一
申涵光（清代）

塞云宫月远苍苍，萧后妆楼亦渺茫。四百余年池水换，依然风动芰荷香。
露青竹杖歌
顾况（唐代）

鲜于仲通正当年，章仇兼琼在蜀川。约束蜀儿采马鞭，

蜀儿采鞭不敢眠。横截斜飞飞鸟边，绳桥夜上层崖颠。

头插白云跨飞泉，采得马鞭长且坚。浮沤丁子珠联联，

灰煮蜡楷光烂然。章仇兼琼持上天，上天雨露何其偏。

飞龙闲厩马数千，朝饮吴江夕秣燕。红尘扑辔汗湿鞯，

师子麒麟聊比肩。江面昆明洗刷牵，四蹄踏浪头枿天。

蛟龙稽颡河伯虔，拓羯胡雏脚手鲜。陈闳韩干丹青妍，

欲貌未貌眼欲穿。金鞍玉勒锦连乾，骑入桃花杨柳烟。

十二楼中奏管弦，楼中美人夺神仙。争爱大家把此鞭，

禄山入关关破年。忽见扬州北邙前，只有人还千一钱。

亭亭笔直无皴节，磨捋形相一条铁。市头格是无人别，

江海贱臣不拘绁。垂窗挂影西窗缺，稚子觅衣挑仰穴。

家童拾薪几拗折，玉润犹沾玉垒雪。碧鲜似染苌弘血，

蜀帝城边子规咽。相如桥上文君绝，往年策马降至尊，

七盘九折横剑门。穆王八骏超昆仑，安用冉冉孤生根。

圣人不贵难得货，金玉珊瑚谁买恩。
宫词三首
王济（魏晋）

驾幸长春二鼓时，提灯驰报疾如飞。
上房供奉忙多少，才拭龙床布地衣。
失调名
苏轼（宋代）

唤起离情，慵推孤枕。
生查子
李莱老（宋代）

妾情歌柳枝，郎意怜桃叶。罗带绾同心，谁信愁千结。

楼上数残更，马上看新月。绣被怨春寒，怕学鸳鸯叠。
送僧归江东
崔涂（唐代）

坐彻秦城夏，行登越客船。去留那有著，语默不离禅。

叶拥临关路，霞明近海天。更寻同社侣，应得虎溪边。
赠尤检正四首 其四
赵蕃（宋代）

季秋过庐陵，客有示新录。尤杨两诗翁，间以严州陆。

澧兰与沅茝，顿觉无芬馥。何况破囊中，欲探还自忸。
头围
柯培元（清代）

白板低檐数百椽，周围修竹袅炊烟。山中自有梅花历，海上常看玳瑁天。

丈甲三时分䆉稏，居民终岁饱鱼鲜。此间饶有淳民意，法古应教复井田。
九日有菊
周南（宋代）

此花每岁须霜后，素节今年置闰深。
流转风光须好在，只愁人老鬓毛侵。
卧梅
李龙高（宋代）

月横鹤膝影阑干，枕石眠云几岁寒。
宇宙一身今老矣，潇潇风雪拥袁安。
陈其年游姑苏岁暮却寄
任源祥（清代）

吴王宫外踏歌行，紫玉坟边腊鼓声。岁暮乘舟湖海客，绨裘春草不胜情。
蕙兰芳引 咏兰
陈维崧（清代）

溪店寺桥，映一带、铜峰蛾簇。有黛叶离披，露萼烟条齐矗。

参差鹿柴，日给与、幽芬千斛。似佳人绝代，零落今依草木。

数朵微含，一枝乍秀，淡淡如菊。笑秾李夭桃，祇解寻常妆束。

无言一笑，嫣然空谷。想采时、无数裙腰都绿。
侯思止
徐钧（宋代）

一丁不识望台官，獬豸如何可并冠。
不解触邪翻触正，凶顽合作虎狼看。
武夫词
刘禹锡（唐代）

武夫何洸洸，衣紫袭绛裳。借问胡为尔，列校在鹰扬。

依倚将军势，交结少年场。探丸害公吏，抽刃妒名倡。

家产既不事，顾盼自生光。酣歌高楼上，袒裼大道傍。

昔为编户人，秉耒甘哺糠。今来从军乐，跃马饫膏粱。

犹思风尘起，无种取侯王。
岁暮言怀 其一
吕守曾（清代）

少年空得意，及长惯忧心。税急田难售，乡遥梦互寻。

疏风怜薄醉，暮雨逼长吟。别后恒相忆，应知鬓发侵。
禅人并化主写真求赞
释正觉（宋代）

默而藏，妙而光。
月之轮窄，斗之柄长。
扶来草木春濡绿，夺去山川霜落黄。
相契可处，自然成章。
寄酬吴天常中散
赵抃（宋代）

仕契最敦厚，夤缘绝夤伦。同登甲戌第，俱是戊申人。

把酒曾四老，分携又五春。新诗光箧笥，珠宝未为珍。
赠巢梅峰候调旋里
赵宾（清代）

此日才听故国钟，风吹石岸冷芙蓉。河鱼晓进高堂膳，蜡屐晴登少室峰。

十载还乡人老大，三春伏枕梦从容。草堂暂卧仍须出，未许香醪醉菊松。
画堂春（赏海棠）
赵长卿（宋代）

夜来暖趁海棠时。脸边匀透胭脂。乱红娇影困垂垂。睡损杨妃。

多少肉温香润，朱唇绿鬓相偎。晚风何苦过台西。断送春归。
白门感有
汪中（清代）

秋来无处不销魂，箧里春衫半有痕。到眼云山随处好，伤心耆有几人存。

扁舟夜雨时闻笛，落叶西风独掩门。十载江湖生白发，华年如水不堪论。
踏莎行·雪中看梅花
王旭（元代）

两种风流，一家制作。雪花全似梅花萼。细看不是雪无香，天风吹得香零落。
虽是一般，惟高一着。雪花不似梅花薄。梅花散彩向空山，雪花随意穿帘幕。
儒释
刘克庄（宋代）

鹅湖始若小异，虎溪岂必皆同。
平亭晦庵子静，揑合渊明远公。
示韦中实六首 其四
张侃（宋代）

向来未服役，君室日清閒。侵晓披衣见，中宵曳杖还。

溪梅粲玉萼，几度开笑颜。迩来君累重，旬月旅长安。

葛屦蹋尘沙，春在湖山间。忙里买小艇，何妨卧看山。
独行山中
郭钰（元代）

七步潜行五步回，路通溪曲满蒿莱。青袍白马谁家子，又向松阴喝道来。
县治登梁和寄居余叔济韵
陈宓（宋代）

宾僚满座昔难知，尽是才当汉石渠。
讼牒已资贤共次，茶瓯聊复话公馀。
千村早见刀为犊，比屋仍看经荷锄。
疏拙却便明月夜，小窗松竹谩观书。
感中原旧事戏作
陆游（宋代）

蜂儿园里香尘细，燕子楼中宝瑟斜。惟有天知太平事，乞倾东海洗胡沙。
江梅
刘敞（宋代）

江南谁折一枝春，玉骨冰肤画不真。撩乱清香随驿使，尘埃满眼正愁人。
澜湍送葬一首
刘克庄（宋代）

幽室朝方闭，禅房夕已虚。
反虞儿草草，受吊女呱呱。
石小难镌志，庵荒少送车。
老夫诗与诔，泉下亦舌无。
过刘尚书墓
刘克庄（宋代）

士林方卜道穷通，一旦骑鲸万事空。
帷下有人师董相，墓傍无客哭乔公。
白头稍得谈经力，青简尤高绝币功。
尚记长衣横麈柄，今看华表立西风。
水调歌头 其四 金山观月
张孝祥（宋代）

江山自雄丽，风露与高寒。寄声月姊，借我玉鉴此中看。

幽壑鱼龙悲啸，倒影星辰摇动，海气夜漫漫。涌起白银阙，危驻紫金山。

表独立，飞霞佩，切云冠。漱冰濯雪，眇视万里一毫端。

回首三山何处，闻道群仙笑我，要我欲俱还。挥手从此去，翳凤更骖鸾。
盛夏东轩偶成五首
曾几（宋代）

因病不举酒，况当朱明天。
客至但茗椀，谈诗复谈禅。
甘寒百尺井，旧日陆子泉。
安得僧舍雪，霏微湿茶烟。
小重山（彦逢弟生日）
王之道（宋代）

花艳嫣然照坐红。池光高下见，木芙蓉。相从款款莫匆匆。新酿熟，浮瓮碧香浓。

倚槛送飞鸿。登高时节近，菊披风。笑谈今喜一杯同。揉金蕊，和露入杯中。
赵路分挽词
叶适（宋代）

平生王孙忘太康，承家孝友更温良。
鸿冥鹄举须言命，桂死兰摧不断香。
古有失时堪恨惜，从今夸处取酬偿。
佳城况遇朱公子，大旆高牙属令郎。
次韵宇文守携酒相访
李石（宋代）

天雷裂山崖，骤雨翻盆盎。
田亩怀政最，草木知治状。
使君富经术，暂屈乘一障。
黄堂燕清香，比屋醉春酿。
文章出指授，学校均幼壮。
独我困樊笼，老矣神不王。
寻医诗未免，勉力追绝唱。
滔滔原夫辈，感此舍人样。
旌旗出幽扉，俎豆忽迂访。
小摘情益亲，村舂未忍相。
蜀叟初不识，汉墨拜奇贶。
从今门张罗，一任台无饷。
赴职梓潼留别畏之员外同年
李商隐（唐代）

佳兆联翩遇凤凰，雕文羽帐紫金床。
桂花香处同高第，柿叶翻金独悼亡。
乌鹊失栖长不定，鸳鸯何事自相将。
京华庸蜀三千里，送到咸阳见夕阳。
杂曲歌辞。长干行
张潮（唐代）

婿贫如珠玉，婿富如埃尘。贫时不忘旧，富贵多宠新。

妾本富家不，与君为偶匹。惠好一何深，中门不曾出。

妾有绣衣裳，葳蕤金缕光。念君贫且贱，易此从远方。

远方三千里，发去悔不已。日暮情更来，空望去时水。

孟夏麦始秀，江上多南风。商贾归欲尽，君今尚巴东。

巴东有巫山，窈窕神不颜。常恐游此山，果然不知还。
风中柳 和外韵
姚凤翙（清代）

时序关心，闻说春来偏恼。恨萋萋、侵阶芳草。痴情无那，把飞鸿私告。

系红笺、报君知道。

羞对菱花，瘦影堪怜堪笑。不成眠、相思梦杳。临歧曾订，聚首庭梅早。

百花残、又看春老。
咏史上·辛庆忌
陈普（宋代）

虎豹深宫风自寒，未央前殿拜呼韩。
二边无事将军老，犹得余间救比干。
句
曾几（宋代）

使君领客未经旬，更以蝤蛑作小春。
春日杂诗六首六
张耒（宋代）

东风忽无情，吹我园中花。
繁红与艳紫，零落委泥沙。
鸣鸟亦何事，啾啾竟諠哗。
须知盛已极，委弃欲谁嗟。
理发
谢采蘩（清代）

镜里乌丝两鬓堆，一梳万缕便齐开。问侬底事松如许，曾浸三宵海水来。
紫岩九章章八句上寿张丞相
张元干（宋代）

紫岩赫赫，众山维则。
秉国之钧，百僚是式。
志殄仇方，力复明辟。
时方中兴，勋冠今昔。
次韵 其四
韩淲（宋代）

小轩何物伴吾幽，老眼粗官畏得秋。片段白云吹作雨，又看新叶上牵牛。
闵雨诗 其二
刘敞（宋代）

民生冥冥，靡究靡知。其幸而吉，不幸而灾。猖狂妄行，惟所遇之。
大庾驿有怀
蒋吉（唐代）

一囊书重百馀斤，邮吏宁知去计贫。

莫讶偏吟望乡句，明朝便见岭南人。
雨花台
卢寿老（宋代）

輶车行晓快新游，更上雨花台上头。
看不厌人浑是景，清无极处奈何秋。
地完龙虎堂堂立，江泊鲸鲵滚滚流。
一带黄山是淮土，依然望弗见神州。
至节出谒回二绝
洪咨夔（宋代）

巧笑声摇六博盆，纤纤人在绿窗根。
隔纱想见春风面，云滑金钗欲溜痕。
次韵清水岩
黄庭坚（宋代）

西安封域中，清水岩泉好。
金堂茂芝术，仙吏书勋考。
桃源人已往，千古遗井灶。
双凫能来游，俗子迹可扫。
同岳大用抚干雪後游西湖，早饭显明寺。步至
杨万里（宋代）

冰壶底里步金沙，真到林逋处士家。
未辨寒泉荐秋菊，且将瘦句了梅花。
晓发瓜州
李端（唐代）

晓发悲行客，停桡独未前。寒江半有月，野戍渐无烟。

棹唱临高岸，鸿嘶发远田。谁知避徒御，对酒一潸然。
陈忠悯公遗像
沈维鐈（清代）

将军龙虎姿，见知李忠毅。驻师吴淞江，东南半壁系。

逆锋何狓猖，勇气弥奋厉。古有凿凶门，况已置死地。

一朝将星沈，海水烽烟沸。清入胡逍遥，苻离遂惊溃。

坐看金缯盟，洒遍英雄泪。我今瞻遗像，余怒犹裂眦。

燀赫五雷神，威风震百世。由来生天人，不愧忠孝字。

关张岂无命，段颜达其志。咄哉偷生徒，武刚车自卫。
彦文见和新正为寿绝句推借过厚再和呈二首 其二
程俱（宋代）

跰𨇤索敌病支离，安得神方饮上池。已把屠魁观爱欲，更将流电比荣衰。
晚秋山中
黄复之（宋代）

琅然笑语响空山，两袖清风倚曲栏。
木落顿惊秋色迥，竹高先觉晚西寒。
年华流水声中去，世事浮云影里看。
载酒登临真解事，人间不似醉乡宽。
西江月
萧廷之（宋代）

莫问九三二八，无过阴偶阳奇。大都离坎结夫妻。要识屯蒙既未。

若遇一阳起复，便堪进火无迟。只因差失在毫厘。野战更宜仔细。
游灵岩
王站柱（清代）

路穿诘屈马凌竞，白塔相招最上层。十里松风闻地籁，半崖花雨湿衣棱。

初尝甘露泉边水，独对方山寺里僧。坐久浑忘身是客，孤烟落日促行。
安仁挹仙亭
吴芾（宋代）

区区终日困尘劳，长恨仙山去路遥。
岂谓一朝供顾挹，坐令逸气出层霄。
梅友竹山居图诗 其一
何梦桂（宋代）

伐木诗亡冷友盟，交情是处薄秋云。寡谐自笑冰霜操，独向天寒见此君。
偈倾一百六十九首
释智朋（宋代）

吴宫烟冷水迢迢，当日齐腰雪未消。
腊月今朝二十五，今朝未是拜年朝。
清平乐·凄凄切切
纳兰性德（清代）

凄凄切切，惨淡黄花节。梦里砧声浑未歇，那更乱蛩悲咽。
尘生燕子空楼，抛残弦索床头。一样晓风残月，而今触绪添愁。
东平道中问酒不可得
刘崧（元代）

寒鸦啄雪行且飞，东平道上行人稀。炕头黄酒那得买，冰下鲤鱼空自肥。
和潘大卿芍药二首
吴芾（宋代）

拂拂轻黄染御衣，出群标韵异繁枝。
此身已分京华隔，不谓天香尚许披。
哭韩淮端公兼上崔中丞
刘商（唐代）

坚贞与和璧，利用归干将。金玉徒自宝，高贤无比方。

挺生岩松姿，孤直凌雪霜。亭亭结清阴，不竞桃李芳。

读书哂霸业，翊赞思皇王。千载有疑议，一言能否臧。

儒风久沦弊，颜闵寿不长。邦国岂殄瘁，斯人今又亡。

别离长春草，存没隔楚乡。闻问尚书恸，泪凝向日黄。

奄忽薤露晞，杳冥泉夜长。贤愚自修短，天色空苍苍。

铭旌敛归魂，荆棘生路傍。门柳日萧索，繐帷掩空堂。

灯孤晦处明，高节殁后彰。芳兰已灰烬，幕府留馀香。

常爱独坐尊，绣衣如雁行。至今虚左位，言发泪沾裳。
诗
谢惠连（南北朝）

有客被褐前。
投心自询写。
自言擅声名。
不谢嬴甘贾。
臧否同消灭。
谁能穷薪火。
郦生无文章。
西施整妖冶。
胡为空耿介。
悲哉君志珼。
次韵致远
苏轼（宋代）

长笑右军称草圣，不如东野以诗鸣。乐天自爱吟淮月，怀祖无劳听角声。
代州冯氏园亭赋呈主人杨冯甥舅 其四
屈大均（明代）

江南少鸿雁，塞北足鸳鸯。送老凭歌管，违亲为稻粱。

云含阴馆尽，城与朔天长。与子将分手，谁堪此战场。
绝句二首
苏轼（宋代）

漠漠秋高露气清，新蒲倚石近溪生。
夜来雨後西风急，静向窗前似有声。
别僧演
释清远（宋代）

西别岷峨路五千，幸携瓶锡礼高禅。不材虽见频挥斧，钝足难谙再举鞭。

深咸恩光同日月，未能踪迹上林泉。明朝且出山前去，他日重来会有缘。
仲冬雪夜偶书三绝句
陆文圭（元代）

拥衾危坐夜沉沉，门外谁知雪寸深。
掩卷不言空太息，静中忽见古人心。
秋怀
卫宗武（宋代）

秋至山愈奇，独不入凡目。
翳荟既扫除，清峭如削玉。
剥落千林空，中有岁寒木。
雪霜自凝沍，柯叶不改绿。
犹夫古君子，凛不可荣辱。
贞心以自持，乌肯混流俗。
夜中独步庭下
陆游（宋代）

山月明如画，江风冷借秋。
衰迟亦可叹，幽独自成愁。
斗柄垂江渚，笳声下戌楼。
我惟诗思在，从此亦宜休！
赠渔翁
韦庄（唐代）

草衣荷笠鬓如霜，自说家编楚水阳。满岸秋风吹枳橘，

绕陂烟雨种菰蒋。芦刀夜鲙红鳞腻，水甑朝蒸紫芋香。

曾向五湖期范蠡，尔来空阔久相忘。
谒敬亭张尚书祠 其二
翟士鳌（清代）

丹垩山椒一径通，往来愁绝望鸡笼。为辞簪绂江城隐，岂愿乡村伏腊同。

古树含烟平阁外，归帆送影夕阳中。纷纷客舍争相识，今日临风尽老翁。
和李子仪寄吴仲庶
苏颂（宋代）

并驰绝塞待燕邻，喜过重关值故人。
阔别经年劳远梦，留连此日奉清尘。
威行列郡连营肃，恩浃诸戎异域春。
愿学子云承汉诏，未央宫壁颂功臣。
任仲谋仲禄万钧诸弟载酒访田所
庄昶（明代）

人好乌鸢同凤鸟，迹高黄阁亦茅茨。荒村载酒相寻少，嘉种逢年岂患迟。

拾穗独怜公不悔，缔交曾许鹳先知。五风十雨天终定，弟劝兄酬乐不支。
北中寒
李贺（唐代）

一方黑照三方紫，黄河冰合鱼龙死。
三尺木皮断文理，百石强车上河水。
霜花草上大如钱，挥刀不入迷濛天。
争瀯海水飞凌喧，山瀑无声玉虹悬。
宝峰亭
鲜于侁（宋代）

舟航日上下，车马不少闲。
近邑凑商贾，远峰自云烟。
再次韵 其三
李彭（宋代）

古木千章夏阴合，瓮头别作醉乡春。草玄不是扬雄事，定自免为投阁人。
题素庵壁间六首 其一
艾性夫（元代）

两椅熨秋竹，一帘捲霜藤。山风长夜寒，兀兀挑青灯。
老学庵
陆游（宋代）

老学衡茅底，秋毫敢自欺。
开编常默识，闭户有余师。
大节艰危见，真心梦寐知。
唐虞元在眼，生世未为迟。
华亭百咏 其三十二 三姑庙
许尚（宋代）

神居阴物护，臬阈捍洪波。莫虑蛟龙怒，年来畏叱诃。
苦雨
苏辙（宋代）

蚕妇丝出盎，田夫麦入仓。
斯人薄福德，二事未易当。
忽作连日雨，坐使秋田荒。
出门陷涂潦，入室崩垣墙。
覆压先老稚，漂沦及牛羊。
余粮讵能久，岁晚忧糟糠。
天灾非妄行，人事密有偿。
嗟哉竟未悟，自谓予不戕。
造祸未有害，无辜辄先伤。
箪瓢吾何忧，作诗热中肠。
将至泗上微雪快晴
吴则礼（宋代）

僧伽怜吾来，娱我六出英。
又复忧吾寒，迎我以好晴。
何以谢僧伽，汲水添净瓶。
谢夏文州寄金钱狨
文同（宋代）

天地生奇兽，朝廷宠近臣。
覆鞍须用此，投网为何人。
梨栗恩虽厚，云山梦想频。
烦君远相惠，时为一沾巾。
披襟
王恽（元代）

凉风东北来，荡尽中夜热。起视河汉星，微云淡明灭。
学门肇开为诸兄贺
刘宰（宋代）

几年黉宇傍城隈，礼乐文章蔽草莱。逵道一朝随地辟，宫墙数仞倚天开。

举头日月清光近，入眼湖山秀气来。寄语乡邦头角士，龙门此去会风雷。
秋兴
陆游（宋代）

天遣幽人尽放狂，醉眠无复客为妨。
墨蛟飞下剡藤滑，苍璧碾成官焙香。
老境虽深身更健，清秋欲半日犹长。
闭门莫道都无事，又了移花一段忙。
次韵子瞻与苏世美同年夜饮
苏辙（宋代）

晚岁事游宦，相従未尝足。
羡君四海皆兄弟，栈中直木不容曲。
临安老令况同科，相逢岂厌樽中醁。
潦倒谁怜涧底松，岁寒尚有霜前竹。
闻道渠家八丈夫，它日归耕免幽独。
巴东夜泊
黎兆熙（清代）

腊日辞家长作客，高歌独对寒天碧。猎猎江风吹破裘，愁共波高一千尺。

牛口滩头霜月明，秋风亭下暮涛生。危樯夜泊巴东县，听尽哀猿冷雁声。
哭宪佥帖君泽
刘三吾（明代）

不死清湘死桂城，惟天可表此忠贞。
诸贤坐失同盟约，一木难支大厦倾。
临难儒臣能死节，流芳国史定标名。
北门留得模糊血，岁岁惟应劲草生。
蜀道
汪元量（宋代）

蜀道难行高接天，秦关勒马望西川。
峨眉崒嵂知何处，剑阁崔巍若箇边。
送李鹤田东游后还乡
赵希桐（宋代）

剑倚梅花鹤梦醒，东游吟骨带秋清。
台山路杳神仙迹，楚国书秋母子情。
半榻烟霞应有约，一筇风雪且兼程。
丁宁及早催行李，莫待西湖草色平。
十绝为亚卿作 其一
韩驹（宋代）

离歌三叠最关情，不省从来此地闻。早是春残心事恶，落花阴里更辞君。
读唐诗
周南（宋代）

一般生态几人描，砑尽吴笺秃尽毫。
却是晚唐工状物，手调烟露染天膏。
伏承伯丈人待制侍郎九重涣号三聘鼎来促装戒
李吕（宋代）

膴膴周原二百州，欲图恢复岂难求。
既烦元老为时出，但愿宣王益内修。
李端叔自金陵如姑溪寄之五首 其四
释德洪（宋代）

月下一声风笛，尊前万顷云涛。玉堂他年图画，卧看今日渔舠。
程士和和诗送酒复用韵
赵蕃（宋代）

半夜诗成疾置看，甚思走笔退知难。
我如枫叶非关伐，君比梅花不带酸。
岂是独醒羞众醉，政由尚白惧朱丹。
一尊重辱相料理，不尔何缘罄一欢。
送李杞省句赴阙
冯山（宋代）

使轺西走奉军期，万货泉流向武威。才伴江声关外去，又随秋色日边归。

千寻蜀岭供吟藁，一道秦川照锦衣。莫叹奔驰伤浩气，出群鸿雁已高飞。
送梅子明通判馀杭
张耒（宋代）

东南山水窟，钱塘吴越都。吾人神仙后，厌直承明庐。

一舸去莫挽，落帆风月湖。蹁跹青衿子，能诵先生书。

借问太守谁，子云蜀名儒。家有王阳金，清商奏箫竽。

相逢不妨饮，坐啸治有馀。遥知子还日，未厌浙江鱼。
送僧南游雪窦
张方平（宋代）

早出都门何往哉，四明雪窦指崔嵬。便从古道扬眉去，莫到宝山空手回。

乘月晓行松露湿，迎风晚渡海涛来。普贤楼阁知非远，逦迤南游想善财。
野人家
赵兰皋（宋代）

总为门为马足尘，败簑悬壁亦天真。
看渠只是芸田者，处世强如识字人。
隔水架茅知避俗，得鱼沽酒却分邻。
市朝多少人称隐，只隐黄金不隐身。
答子朋公益子迁季美开社见寄
欧大任（明代）

社事初成鹖是冠，招邀何以到鱼竿。可因朗月思玄度，尚有残书伴幼安。

玉履并将纶简寄，铜盘犹向竹林看。洛中若待扁舟客，欲系龙门八节滩。
挽故知容州朝请陶公章二首
危骖（宋代）

巴陵三载掾，太半并棠阴。
仆守濂溪训，公推靖献心。
迨更深夜箦，茹纳惜时金。
引领西山路，天风泪满襟。
岁暮
姚勉（宋代）

岁暮仍为客，书客默自嗟。
雁声催念友，鱼脍起思家。
廊静风鸣叶，窗虚雪入花。
醉乡聊避世，天外自寒鸦。
江城对月
范仲淹（宋代）

南国风波远，东门冠盖回。
多情是明月，相逐过江来。
升阳殿故址
苏舜钦（宋代）

昔在开元中，此名升阳殿。西通大明宫，夹道直如箭。

至尊黄金大，乘春日幸宴。翠嫔戛钟鼓，欢呼奏新遍。

巧舞风燕翻，妖歌露莺啭。酒光射锦幄，上下花会炫。

雕盘堆繁英，艳粉弱自战。天欢日无穷，臣谏莫敢献。

乐极哀继之，在理亦可见。胡来塞宫阙，腥膻污香荐。

纵火寝庙平，挥戈君臣迸。庸嗣忽前丑，泚巢更祸乱。

冉冉竟覆亡，返为耕牧便。瓦砾虽费犁，土壤颇肥衍。

盖由杀人多，膏血浸渍远。髑髅今成堆，皆昔燕赵面。

每因锄耨时，数得宝玉片。今秋雨泽多，谷穗密如辫。

农惟喜丰稔，吾独闵迁变。不有失德君，焉为穑夫佃。

大国尚如此，小人易流转。道德可久长，作诗将自劝。
咏梅
释行海（宋代）

跨蹇寻芳带雪晴，几番溪驿又山程。
可怜岁晚心偏苦，忽见春山眼倍明。
浅磵石边留野趣，矮篱竹外托幽情。
繁华满地凋零尽，难写夷齐一种清。
遣吴氏女归本宅
朱浙（明代）

汝宗本华胄，田园生理微。顷遇岁年荒，闾里共苦饥。

汝父抱汝来，岁晏重相依。汝时尚幼小，出入须提撕。

朝嬉同稚孙，夕寝侍母慈。所幸儿女仁，群侪安敢欺。

谁云非骨肉，周视同女儿。忽忽阅数年，秀发扬双眉。

语言颇巧慧，亦有佳容姿。娟娟云边月，濯濯花间枝。

怜汝渐长大，白璧无磷缁。嫁汝非所能，留汝非所宜。

兹当仲春月，岁丰物熙熙。鸟雀育其雏，啾啾镇相随。

人惟万物灵，能免顾尔私。浣濯旧衣裳，缄缕新履綦。

虽无环与珥，粉黛令薄施。遣尔归而宗，婉娩习女仪。

作配宜令门，议婚当及兹。再拜辞我去，送汝门之畿。

东望五侯山，路记初时来。人生父母心，莫悲生别离。

六载今来归，喜极泪交垂。祖母见汝来，抚顶生歔欷。

叔婶见汝来，感叹成嗟咨。宗族妯娌间，咸来视汝为。

人生无根蒂，飘荡长风吹。向令落他门，宁有生还期。

汝伯俟斋翁，平生心相知。归时相问讯，细话此中时。
卜算子（和兴国守周少隐饯别万山堂）
王之道（宋代）

拄颊看西湖，屡对纶巾岸。江上相从醉万山，六见年华换。

君唱相当酬，相醉君休管。明日醒时小艇东，莫负传书雁。
晏起
刘得仁（唐代）

日过辰时犹在梦，客来应笑也求名。

浮生自得长高枕，不向人间与命争。
西江月 其九
张抡（宋代）

独坐闲观瑞雪，方知造化无偏。不论林木与山川。

白玉一时装遍。

梁苑休寻赋客，山阴莫上溪船。三杯醉□意陶然。

梦后瑶台阆苑。
改东门出二首 其二
叶适（宋代）

左方拥崇冈，昔也重嶙峋。自我护樵牧，林光稍敷纷。

与菊明疏秋，堕桃照秾春。本求平野立，八荒辩燕秦。

终限分寸珠，僧磬通比邻。面墙虽养蒙，意生岂名身。
秋夕
罗公升（宋代）

客散烛亦尽，明月共寂寥。
三生东华梦，岁晚依曾寮。
秋宵岂不凉，客心自如烧。
循檐耿无寐，顾影自萧萧。
拈古十四首
释法薰（宋代）

毡拍板，无孔笛。
狭路相逢，五音六律。
顾晴沙先生诗冢歌
张云璈（清代）

君不见万山下沈石一片，当时谁识征南面。千年而后或在山，陵谷从来有迁变。

又不见唐求山人一个瓢，贮以诗稿江中抛。为祝斯文不沈没，得者自识吾心劳。

从古名心不肯死，姓氏长教堆故纸。骨虽已朽力可争，所志区区只在此。

晴沙观察操选政，隐然以诗为性命。对此如逢桑梓恭，采来似奉輶轩令。

选诗既毕还梓诗，梓之不尽终有遗。录取精华置糟粕，其诗自在当听之。

欲将剩稿投水火，素斋居士言不可。请从刘蜕文冢例，藏以玄宫位置妥。

一抔黄土函精英，深山夜黑风雨惊。青磷熠熠来相迎，冷光闪烁如有声。

如有声，不能语。多年故鬼小于黍，彳亍寒空泪如雨。

吁嗟乎，文字潜幽气不灭，浆酒寒浇心尚热。请看一字二字间，犹是千痕万痕血。

我闻嘉会惜未逢，今请一言陈贾公。昔人有诗集，曾藏佛寺中。

何不将此置之龙光塔，呵护仗彼诸天功。旃檀香辟蟫蠹走，波罗巾拂煤炱封。

安知五十八卷无人续，来补先生所不足。不教沧海有遗珠，更遣蓝田还种玉。

沙中再拣几番金，椽外时逢一枝竹。但令死作焰如虹，莫便生将剑埋狱。

我愿告君速开圹，定有精光一齐放。得书不比汲郡人，发丘且学中郎将。
题寿安南馆
王建（唐代）

明蒙竹间亭，天暖幽桂碧。云生四面山，水接当阶石。

湿树浴鸟痕，破苔卧鹿迹。不缘尘驾触，堪作商皓宅。
大云寺在灵丘县门对太白峰
黎民表（明代）

谁知沙塞里，亦自称禅栖。雪涨晴沙合，山欹晚堞低。

多歧分客路，一宿憩招提。才有安心处，关门又听鸡。
叹灵鹫寺山榴
李群玉（唐代）

水蝶岩蜂俱不知，露红凝艳数千枝。

山深春晚无人赏，即是杜鹃催落时。
山中桃花
郑獬（宋代）

春入关山亦未迟，苎萝山下见西施。
不羞白发欺双鬓，且对清尊插一枝。
纵落不随流水去，仅开惟有白云知。
何须惆怅无人赏，自有春风二月时。
邓秋波六十一偶失一贺小诗索笑
陈献章（明代）

六十光阴一鸟过，一瓢还许醉秋波。只今那有苕溪叟，日日尊前闻放歌。
郊庙歌辞。武后享清庙乐章十首。第九彻俎
佚名（唐代）

登歌已阕，献礼方周。钦承景福，肃奉鸿休。
挽乡守楼宗簿
陈宓（宋代）

汉代推循吏，周邦重鲁儒。
庭中无滞讼，身后有遗书。
生为忘家窘，形因治郡癯。
天人同一理，好恶不应殊。
幽兰花 其一
苏辙（宋代）

李径桃蹊次第开，秾香百和袭人来。春风欲擅秋风巧，催出幽兰继落梅。
次韵和谢君冶盦兼答章君松盦二首 其一
祝廷华（清代）

小春佳日暴秋阳，天气晴和夜不霜。十哲同堂今盛事，百年衰不此重光。

人人争祝千龄宴，岁岁欢胪九酝觞。尤喜菊为延寿客，藉斯煊染兴弥长。
偈二首 其二
释慧南（宋代）

得不得，传不得，归根得旨复何言。忆得首山曾漏泄，新妇骑驴阿家牵。
送春
姚合（唐代）

昨迎今复送，来晚去逡巡。芳尽空繁树，愁多独病身。

静思倾酒懒，闲望上楼频。为向春风道，明年早报春。
摸鱼儿（送窦制干赴漕趁班）
李曾伯（宋代）

趁西风、且登黄鹤，挥毫先奏秋赋。燕山桂种清芬在。人物翩翩如许。堪羡处。长安近、蟾宫相继金闺步。佳哉盛举。看精淬龙泉，厚培鹏背，自此要津去。

荆州事，多幸乡情相予。几番灯柝棋墅。转头江阔轻帆速，梦入吴松鸥鹭。君记取。旧王粲、曾言信美非吾土。故人相语。为细数艰难，满头雪白，无奈戍边苦。
赠潘德久
徐照（宋代）

住近容成洞，归来发未霜。
出骑随驾马，晴晒入朝裳。
收帖重开画，煎茶即当觞。
诗书难得力，戎力重清漳。
戏效梅宛陵赋欧公白兔
林希逸（宋代）

毛虫虽小著仙籍，云渠千岁皆化白。中山山中衣褐徒，生长何年换颜色。

岂其孕育自卯宫，又是金公付精魄。渠宗学孔非学朱，拔毛不蕲供书册。

老蒙将军纵猎时，遁向何方为窟宅。纷纷尔后更几秦，避世甘心餐苦柏。

明时作意始出来，五岳遍游无定迹。多生曾识六一仙，知道琅琊有新刻。

要寻此碑龟与螭，何事乃被滁人得。滁人知渠慕醉翁，翁归已在云霞中。

期翁千岁亦如汝，殷勤远致提金笼。传誇瑞物遍都邑，倡和千篇模写工。

翁携入直金銮殿，渠应自比广寒宫。寄声树下捣药者，汝伴嫦娥我伴公。
镜川杨先生宅赏莲得蕖字
李东阳（明代）

不驾城东款段车，偶来池上看芙蕖。盈盈素质秋波外，濯濯红香夜雨馀。

照影宫妆新入镜，溯风仙步欲凌虚。谁言画手工能貌，自笑酡颜醉不如。

二女江头裙染茜，六郎天上锦为裾。耻将脂粉同倾国，却有文章为起予。

太华峰高唐客咏，若耶溪近越人居。身閒与世论清浊，心在随时作卷舒。

几日物华惊又变，百年情赏幸相于。留连不觉诗成晚，起向金莲烛下书。
三月十二日晚雨因取渊明诗微雨洗高林清飚矫
滕岑（宋代）

远寺有缁徒，殷勤久见招。
是日篮舆出，轻雨飒晨飚。
稽首谒佛像，焚香坐僧寮。
岂惟饭满钵，兼有酒盈瓢。
淳熙乙未登科是夏再中教官得绿绍兴府教授秋
项安世（宋代）

夜醉色河酒满船，晓餐湓浦浪掀天。
回头已作三年梦，应笑当时尚少年。
眼儿媚（陆校：按此调亦系朝中措，作眼儿媚误）
程垓（宋代）

一枝烟雨瘦东墙。真个断人肠。不为天寒日暮，谁怜水远山长。

相思月底，相思竹外，犹自禁当。只恐玉楼贪梦，输他一夜清香。
送徐无党归婺州
梅尧臣（宋代）

吴蚕吐柔丝，越女织美纨。
机杼固已勤，刀尺诚独难。
裁缝失分寸，长短为损残。
尝闻仲山甫，能补帝衮完。
衮完民衣足，天下无苦寒。
徐从信都学，染翦宜弃冠。
彼实山甫徒，尔亦非綷剜。
东归道自胜，人谁故时看。
次韵苏通判观牡丹
释德洪（宋代）

东风背立知谁家，扶头醉韵中流霞。天涯也识洛阳面，露丛幽蕊生奇葩。

两翁赋诗皆妙语，读之令人欲仙去。坐间亦著白发禅，胜游且愿追支许。

拥毳同看聊自娱，春归不肯略踟蹰。解空勿忆南泉老，但言如梦不言无。
中秋夜泊武昌
刘淑柔（唐代）

两城相对峙，一水向东流。今夜素娥月，何年黄鹤楼。

悠悠兰棹晚，渺渺荻花秋。无奈柔肠断，关山总是愁。
和靖墓
黄庚（元代）

木落孤山墓草荒，梅花千古带诗香。
吟魂仙去谁招得，独鹤一声幽恨长。
岁暮书怀
石渠（清代）

短景荒荒逼暮寒，北风吹入衣布单。无多儿女深情系，有几亲朋热眼看。

身贱徒然伤老大，家贫倍觉怯年残。饥来一食寻常事，惭愧陶潜欲乞难。
挽杜黄门乔妻
章懋（明代）

梦断瑶池绣閤閒，翠帏香冷烛花残。空遗旧织回文锦，留与黄门洒泪看。
冒雨西行
晁说之（宋代）

败堤留沮洳，苦雨剧泥涂。
婢子求芒屩，童儿竞地炉。
能甘逐客分，但耻溃兵俱。
何必滔天水，兹为纵壑鱼。
故人张諲工诗善易卜兼能丹青草隶顷以诗见赠聊获酬之
王维（唐代）

不逐城东游侠儿，隐囊纱帽坐弹棋。蜀中夫子时开卦，

洛下书生解咏诗。药阑花径衡门里，时复据梧聊隐几。

屏风误点惑孙郎，团扇草书轻内史。故园高枕度三春，

永日垂帷绝四邻。自想蔡邕今已老，更将书籍与何人。
宋定伯捉鬼
干宝（魏晋）

南阳宋定伯,年少时，夜行逢鬼。问之，鬼言：“我是鬼。”鬼问：“汝复谁？”定伯诳之，言：“我亦鬼。”鬼问：“欲至何所？”答曰：“欲至宛市。”鬼言：“我亦欲至宛市。”遂行。

数里，鬼言：“步行太亟，可共递相担，何如？”定伯曰：“大善。”鬼便先担定伯数里。鬼言：“卿太重，将非鬼也？”定伯言：“我新鬼，故身重耳。”定伯因复担鬼，鬼略无重。如是再三。定伯复言：“我新鬼，不知有何所畏忌？”鬼答言：“惟不喜人唾。”于是共行。道遇水，定伯令鬼先渡，听之，了然无声音。定伯自渡，漕漼作声。鬼复言：“何以作声？”定伯曰：“新死，不习渡水故耳，勿怪吾也。”

行欲至宛市，定伯便担鬼著肩上，急持之。鬼大呼，声咋咋然，索下，不复听之。径至宛市中下著地，化为一羊，便卖之恐其变化，唾之。得钱千五百，乃去。于时石崇言：“定伯卖鬼,得钱千五百文。”
十六夜月
刘黻（宋代）

何处吹来笛一声，长空如水浸江城。
中秋有月云偏妒，底事今宵放得明。
奉贺御製灵应瑞石
夏竦（宋代）

沉潜毓粹生嘉石，宥密开祥契上穹。
降圣远期真驭协，卜年遐祚宝符同。
敻殊延喜灵珪上，讵比昭华瑞琯中。
隐起玉文非篆隶，混成环状岂磨砻。
弥彰帝历休祺茂，永叶仙源统绪隆。
钦翼春怀敷睿藻，巍巍千祀仰惟聪。
梁州梦
元稹（唐代）

是夜宿汉川驿，梦；与杓直（李建）、乐天（白居易）同游曲建，兼入慈恩寺诸院，倏然而寤，则递乘及阶，邮使已传呼报晓矣。

梦君同绕曲建头，也向慈恩院院游。
亭吏呼人排去马，忽惊身在古梁州。
初秋夜赋
陆游（宋代）

北斗垂欲尽，明河淡不流。
低回半枕梦，萧瑟一窗秋。
老益尊儒术，闲仍为国忧。
孰云生死大，却已付悠悠。
道逢北使题赠京邑亲知
张九龄（唐代）

征骖稍靡靡，去国方迟迟。路绕南登岸，情摇北上旗。

故人怜别日，旅雁逐归时。岁晏无芳草，将何寄所思。
送兄
释文珦（宋代）

龙井山中枫叶愁，古塘桥外送行舟。
明朝相忆在何处，孤雁叫霜人白头。
此君堂
庄公岳（宋代）

使君新构此君堂，手植玲珑玉万行。洗濯清风消暑昼，敲摩直节任寒霜。

萧森一径长年碧，洒落高轩四座凉。金斝交飞宾就醉，夜深留待月华光。
晨出郡舍林下
张九龄（唐代）

晨兴步北林，萧散一开襟。
复见林上月，娟娟犹未沉。
片云自孤远，丛筱亦清深。
无事由来贵，方知物外心。
行田间见新秧作
林希逸（宋代）

新秧成段见连连，风弄轻柔雨后鲜。细出水如青缕线，平铺田似绿毛毡。

国贫民困忧无日，身远心存冀有年。试问维鱼谁入梦，牧童三五涧头眠。
齐天乐·夜来疏雨鸣金井
王月山（宋代）

夜来疏雨鸣金井，一叶舞空红浅。莲渚收香，兰皋浮爽，凉思顿欺班扇。秋光苒苒。任老却芦花，西风不管。清兴难磨，几回有句到诗卷。
长安故人别後，料征鸿声里，画阑凭偏。横竹吹商，疏砧点月，好梦又随云远。间愁似线。甚击损柔肠，不堪裁翦。听著鸣蛩，一声声是怨。
跋背面弥勒
李俊民（金朝）

万水千山特特来，谩劳皮袋走尘埃。横担柱杖明州去，世上谁能唤得回。
蝶恋花·蝶懒莺慵春过半
苏轼（宋代）

蝶懒莺慵春过半。花落狂风，小院残红满。午醉未醒红日晚，黄昏帘幕无人卷。
云鬓鬅松眉黛浅。总是愁媒，欲诉谁消遣。未信此情难系绊，杨花犹有东风管。
和清晖亭
冯山（宋代）

亭榭轩窗处处开，清晖嘉致号为魁。群峰有景互争出，一水无声相向来。

已借寒光摇棨戟，莫辞欢赏费瓶罍。新诗自属风骚将，何苦登临愧不才。
冬夕小斋联句寄梅圣俞
陆经（宋代）

寒窗明夜月，散帙耿灯火。
破见裂冰澌，败席荐霜笴。
废书浩长吟，想子实劳我。
清篇追曹刘，苦语侔岛可。
酣饮每颓山，谈笑工炙輠。
驾言当有期，岁晚何未果。
幽梦辞如云，别愁牢若锁。
雪水渐涟漪，春枝将婀娜。
客心莫迟留，苑葩即纷堕。
何当迎{上竹下ナ下乂}前，相逢嘲饭颗。
题杭州南亭
姚合（唐代）

旧隐即云林，思归日日深。如今来此地，无复有前心。

古石生灵草，长松栖异禽。暮潮檐下过，溅浪湿衣襟。
和颜长官百咏·空门
朱继芳（宋代）

黄金栏护紫袈裟，禁苑恩深赐予奢。
林下衲僧那有此，多年枯木对春华。
和陆象翁以梅配竹
卫宗武（宋代）

骈头始生为箨龙，森然而立列群玉。
琮琤有韵天籁鸣，蓊郁成阴云气簇。
楚楚少年来自河，猗猗君子瞻彼澳。
其帝曾致雏鵷来，其枝可留栖凤宿。
月香水影犹更奇，弹压春花千万属。
羞为西子事涂抹，喜作道韫淡妆束。
不居以驿路即溪桥，好傍岩腰与山腹。
谓宜作妃以相从，雅韵幽姿俱不俗。
此君何以待美人。翠帷重重富罗縠。
美人何以奉此君，碎玉明珠不论斛。
於中更有无价香，迥胜龙涎与麝馥。
此君挺特气不凡，美人窈窕姿尤淑。
执河者友秦大夫，不烦月老绳纡足。
且善为醪以合欢，味过蒲萄及醽醁。
梅之所见乃不然，谓恐为人所指目。
从来洁白不可溷，每鄙仙人华萼绿。
彼固无慊为丈夫，予宁屈体而雌伏。
不如仍作岁寒交，永为贞女甘幽独。
香闺十咏 其一 桃花扇
张玉娘（宋代）

浓花妆点一枝春，影拂潇湘月半轮。歌彻霓裳风力软，钗横鬓乱晓寒新。
清晖亭
宋祁（宋代）

亭外大江流，亭前万里舟。
春波赋别地，秋水送归愁。
客路风烟阔，年光日月遒。
瑶华何所为，从古伴离忧。
春末题池州弄水亭
杜牧（唐代）

使君四十四，两佩左铜鱼。为吏非循吏，论书读底书。

晚花红艳静，高树绿阴初。亭宇清无比，溪山画不如。

嘉宾能啸咏，宫妓巧妆梳。逐日愁皆碎，随时醉有馀。

偃须求五鼎，陶只爱吾庐。趣向人皆异，贤豪莫笑渠。
富池江上荡舟游望二首
董嗣杲（宋代）

上江落水渺莽中，入军遡水曲折通。
此镇巧当两汊路，每日饱看千帆风。
客知鼓棹白日急，人伤对镜玄发空。
荒寒殊甚只自笑，悲声绕井馀枯桐。
秋夜与陈孟话别
魏野（宋代）

草堂灯暗雨萧萧，欲话分携重郁陶。
何事琴中犹怨切，凄凉调里鼓离骚。
禅人写师真请赞 其十一
释慧远（宋代）

风高云澹，露冷烟清。坐松下石，听松上声。闻知见觉没干涉，暑听寒来无处雪。

八臂那吒䫌面看，七星利剑和声截。
送卢秀才一绝
杜牧（唐代）

春濑与烟远，送君孤棹开。潺湲如不改，愁更钓鱼来。
念奴娇（用韵答傅先之）
辛弃疾（宋代）

君诗好处，似邹鲁儒家，还有奇节。下笔如神强压韵，遗恨都无毫发。炙手炎来，掉头冷去，无限长安客。丁宁黄菊，未消勾引蜂蝶。

天上绛阙清都，听君归去，我自癯山泽。人道君才刚百炼，美玉都成泥切。我爱风流，醉中颠倒，丘壑胸中物。一杯相属，莫孤风月今夕。
送永嘉王令之任二首
方干（唐代）

定拟孜孜化海边，须判素发侮流年。波涛不应双溪水，

分野长流二月天。浮客若容开荻地，钓翁应免税苔田。

前贤未必全堪学，莫读当时归去篇。

虽展县图流到县，五程犹入缙云东。山间阁道盘岩底，

海界孤峰在浪中。礼法未闻离汉制，土宜多说似吴风。

字人若用非常术，唯要旬时便立功。
和东坡守汝阴祷雨张龙公祠得小雪会饮聚星堂用欧公故事
释居简（宋代）

六花萼萼都无叶，万花斗白都输雪。缓飘微霰止还集，急趁回风飞欲绝。

山固无愁鬓先老，竹非为米腰频折。乡来囊萤本同调，今夕风灯不愁灭。

僧窗处处茶烟湿，渔舟个个纶竿掣。老坡不犯汝南令，粲如晴午裁新缬。

乾坤荡荡无畛畦，比类区区空琐屑。雾沉云重记葳蕤，雨收风拾书轻瞥。

肯为忠臣六月飞，剩烦太史从头说。粗人金帐暖如春，诗人布衾冷如铁。
送顾秀野南归和留别韵
梁锡珩（清代）

淮南丛桂长新枝，趁可归与意在斯。去雁影低秋水外，暮蝉声曳夕阳迟。

风流一散难为别，物色征行总入诗。京洛词人零落尽，骚坛管领更依谁。
冬至早起 其一
许及之（宋代）

千梳短发俨如霜，起坐中宵待一阳。人道阳生少灾障，才无袜线敢迎长。
次韵昌甫分遗乌石茶
韩淲（宋代）

茶经空烂读，读罢出溪头。竹杖虽流憩，藜床复倦投。

寻思煎以吃，展转卧而游。乌石瓶能好，瓯牺底用忧。
重过顾氏别业
童珮（明代）

云重泉仍急，阴浓池觉深。
闲禽知旧客，啼树悦初心。
钟度生山月，风过响竹林。
偶因流水思，一试抱来琴。
开先寺观瀑布
方朝（清代）

客寻瀑布来，恰到云归处。层峦耸万叠，悬霤空中注。

白昼泻银潢，中天昭太素。逝者无终穷，千秋等朝暮。

古寺枕寒渊，苍崖喷长雾。蛟龙卜灵窟，形神洽幽趣。

洗心视听外，无言发清悟。
颂古二十五首
释崇岳（宋代）

大道透长安，言端语亦端。
腊尽雪消去，春来依旧寒。
鹊桥仙
纪松实（清代）

夷则还逢，鹊桥再驾，潋滟银河待渡。人问遥望七襄云，竟两度、锦机罢御。

练拖秋水，帷钩新月，却认得、重来路。柔情不断似前宵，相逢更觉相思苦。
和帅座劝农三首
赵善括（宋代）

投老归欤一草亭，荜门蕙帐对兰屏。
自从滥吹红莲幕，孤负东风柳眼青。
点绛唇 其一 忆儿鋐客长安
张令仪（清代）

飒飒西风，轻烟细雨飞黄叶。云山千叠。目断征尘绝。

弱羽冲寒，也作天涯客。伤离别。一生呜咽。直到头如雪。
出游归卧得杂诗
陆游（宋代）

江村何处小茅茨，红杏青蒲雨过时。
半幅生绡大年画，一联新句少游诗。
都漕适至作诗相庆次韵
曾协（宋代）

邂逅江干倍冁然，喜公强健过前年。
笔端电扫三千字，言下冰消十二缘。
传业有人吾免矣，击鲜溷汝古同然。
自今拟弃人间事，总把传家付阿圆。
东皋行
张耒（宋代）

秋云卷尽秋天清，东皋萧条鸡犬声。
黄叶吟风声不平，芙蕖半落更有情。
归来僮饥羸马疲，城头树暗乌欲栖。
谁家朱楼人夜宿，微红一点帘间烛。
茧瓮亭
许及之（宋代）

有家堪作茧，学圃甘抱瓮。此生足三眠，以外均一梦。
次岢岚军寄保德倅同年王粹公
赵鼎臣（宋代）

一舍相望马不前，秋风搔首故依然。江湖流落三千里，笔砚追随二十年。

叹我尘埃凋发齿，知君卜筑近林泉。生涯粗足能归否，老大何妨不著鞭。
和路枢四首
胡寅（宋代）

图书虽是旧生涯，翰墨那能剡国华。
戏彩便甘甜五马，退朝犹国覆千花。
先民事业高三代，将圣春秋自一家。
他日登门谢佳句，剧谈当许岸乌纱。
送三八弟归九江
王遂（宋代）

陆侯与邹令，善政时所尊。
为我谢契阔，寄言托诸昆。
送子华阳道，迤逦白下门。
怀言欲赠别，临别又忘言。
浣溪沙
孙觌（宋代）

弱骨轻肌不耐春。一枝江路玉梅新。巡檐索笑为何人。

素影徘徊波上月，醉香摇荡竹间云。酒醒人散梦仙村。
湖边采莲妇
李白（唐代）

小姑织白纻，未解将人语。
大嫂采芙蓉，溪湖千万重。
长兄行不在，莫使外人逢。
愿学秋胡妇，贞心比古松。
回文偈四首
赵炅（宋代）

上缺深意大谁教，指因缘善归。
寄张四二首 其一
刘敞（宋代）

城下清淮百丈深，楼前明月冷镕金。何似关山望处景，因人寄示陇头吟。
避兵五部已弥岁矣长至祀先怆然有感
卢德仪（清代）

几瓯麦饭几盂茶，奠向荒郊泪转加。为告诸姑兼伯叔，也应怜我是无家。
过废江宁县（王昌龄曾尉此县）
罗隐（唐代）

县前水色细鳞鳞，一为夫君吊水滨。漫把文章矜后代，

可知荣贵是他人。莺偷旧韵还成曲，草赖馀吟尽解春。

我亦有心无处说，等闲停棹似迷津。
读白傅洛中老病後诗戏书
范成大（宋代）

乐天号达道，晚境犹作恶。
陶写赖歌酒，意象颇沉著。
谓言老将至，不饮何时乐。
未能忘暖热，要是怕冷落。
我老乃多戒，颇似僧律缚。
闲心灰不然，壮气鼓难作。
岂惟背声尘，亦自屏杯酌。
日课数行书，生经一囊药。
或使白公见，应讥太萧索。
当否竟如何?我友试商略!
西塞
朱广川（清代）

岧峣势接建昌城，江表兴亡此战争。当日南徐通北伐，他年西晋罢东征。

白衣感叹功何在，青盖谣言兆已成。会猎不联唇齿助，无缘归命俟乌程。
晨起
赵蕃（宋代）

布衾失余温，纸窗启微明。
霜粲万瓦白，江可一苇横。
故园菊应荒，郢岸梅且荣。
客游胡滞留，岁事行峥嵘。
石井
司空曙（唐代）

苔色遍春石，桐阴入寒井。幽人独汲时，先乐残阳影。